သီရိလင်ႏကာႏခမ်းထီ

သီရိလင်ႏကာႏခမ်းထီ () ယို ကရီးခါနဝ်ꩻ လိုꩻသေအာ "သီလုံ"၊ မန်းခမ်းကိုနဝ်ꩻ သေအာ "သီႏဟိုဠ်ႏကြွန်" နုဲင်းနဝ်ꩻတဲင် တရာꩻဝင်ႏအမိဉ်ꩻအနေႏ အဝ်ႏဟဲ့ꩻဖန်ခါꩻ သီရိလင်ႏကာႏ ဒီမိုကရဲတ်တိစ် သိုသယ်လိစ် ခမ်းနမ်းဗွေႏခမ်းထီ (Democratic Socialist Republic of Sri Lanka) တဲင် အဝ်ႏဒျာႏ အာသျတွိုက် အခဝ်နဝ်ကို ကြွန်ခမ်းတခမ်းဒျာႏသွူ။ အသောင်နဝ်ꩻ အေင်ဒိယသမုဒ္ဒရာႏ၊ ဗိဉ်းကလားပင်ႏလယ်ႏအောႏ အခဝ်တွို့ꩻနဝ် တောမ်ႏ အာရေးဗီးယားပင်ႏလယ်ႏ အခဝ်ကွဉ်ႏနဝ် အဝ်ႏခူခါꩻတဲင် အဝ်ႏဒျာႏ ပင်ႏလယ်ႏသမုဒ္ဒရာႏယိုဖုံႏအကို ကြွန်လောင်းသွူ။ ဖဲ့ꩻတွို့ꩻတောမ်ႏဖဲ့ꩻထင်ꩻနဝ်ꩻ အေင်ဒိယခမ်းထီတန်၊ ဖဲ့ꩻနဝ် ပင်ႏလယ်ႏသမုဒ္ဒရာႏကိုနဝ်ꩻ မော်ဒုဲက်ခမ်းထီပေႏ အဝ်ႏတဲင် တောမ်ႏခမ်းယိုဖုံႏနဝ်ꩻ ထီပင်ႏလယ်ႏတဖူꩻရဲဉ်ႏ အကူအနားအဝ်ႏရောင်ꩻဝင်ꩻသွူ။ ခမ်းထီဝေင်ꩻတန်နဝ်ꩻ ထွာဒျာႏ ဝေင်ꩻသီရိဇေယျဝဒ္ဓနပူရကိုတဲ(ကိုတဲး)(Sri Jayawardenepura Kotte)သွူ။ အတန်သွတ်ꩻဝေင်ꩻတောမ်ႏ စီꩻပွာꩻရေꩻဝေင်ꩻတန်နဝ်ꩻ ထွာဒျာႏ ဝေင်ꩻကိုလံဗိုနဝ်ꩻသွူ။

၂၀၂၀ ဗာႏ စာႏရင်ꩻအလꩻ ခမ်းထီကိုနဝ်ꩻ လိုꩻဖြာꩻခြွဉ်းအဝ်ႏ ၂၂ သန်းရပ်တဲင် ယေန်ႏငဲးရေꩻတောမ်ႏ ဘာႏသာႏငဝ်းငွါ တဗွိုန်ပီတဝ်းဒါႏ လိုꩻမျိုꩻစွုမ်ႏသီး အဝ်ႏအုံသော့ꩻငီဒါႏဝင်ꩻ ခမ်းတခမ်းဒျာႏသွူ။ ခမ်းထီလိုꩻဖြာꩻခြွဉ်းအကို သိဉ်ဟာလီလိုꩻမျိုꩻနဝ်ꩻ ထွာအအာသွတ်ꩻသွူ။ ခမ်းထီလိုꩻဖြာꩻ တထာႏဝလွို(၇၀%)နဝ်ꩻ ကိုꩻကွဲႏယွုမ်းအံႏ ထေရဝါဒ ဗုဒ္ဓဘာႏသာႏသွူ။ ခမ်းထီတန် စီꩻပွာꩻရေꩻ ရွဉ်နွို့ခမ်းထန်ႏ(နိုင်ငံခြားဝင်ငွေ)တာႏ ကအဝ်ႏစွဲးကိုဖေႏဒါႏ တဖူꩻလွေꩻထာꩻမာꩻတန်(ခရီးသွားလုပ်ငန်း)နဝ်ꩻ ပွိုးကိုဗစ် ၁၉ ထာꩻဆာကပ်ရောႏဂါႏတဲင် ဆွိုးထိုꩻဗာႏနဝ်ꩻမꩻ ဗာႏခွိုက်ပါမွေး ခမ်းထီတန် စီꩻပွာꩻရေꩻ တခူးတခဝ်နဝ်ꩻသွူ။"The New York Times, 2021 Sri Lanka"

၂၀၂၁ ဗာႏ သဲတ်တိဉ်ဗာလာကိုနဝ်ꩻ သီရိလင်ႏကာႏခမ်းထီ ကျုံႏခွဲးဗာႏတောမ်ႏ စီꩻပွာꩻရေꩻ တချထဲ့ဖွိုႏ(အကျပ်အတည်း)တဗာႏအကျောင်ꩻ ကေႏညာႏခန်းဒျာႏနဝ်ꩻသွူ။ ကောပ်အတချအယပ်ꩻခုဲင်ႏကျာꩻ ဗဟိုႏဘဏ် အတန်အကဲႏ ဥက္ကဋ္ဌလဲ့ ဗဲ့ꩻထန်ႏထိုꩻချာအရာႏ ထန်ႏလင်ꩻထိုꩻခန်းဒျာႏနဝ်ꩻသွူ။ ပွိုးအတချအခေႏနေႏအယပ်ꩻခုဲင်ႏတဲင် ပါလီမန်လွတ်တောႏလဲ့ ကေႏညာႏခန်းဒျာႏ အရေꩻတွိုႏ စီꩻကန်ꩻဖုံႏတဲင် "အွဉ်ႏလောင်ႏအအံႏအွꩻ" ဖေႏကအဝ်ႏဗာႏမွုန်းတာႏ အဝ်ႏကျိုꩻစာꩻထိန်ꩻရဲးလွေꩻနဝ်ꩻသွူ။ ပွိုးစီꩻပွာꩻရေꩻအတချထွာလွဉ်တဲင် အအံႏအွꩻခြေား၊ စက်နမ်းမန်ꩻဓာတ်ထီဖုံႏခြေား၊ ရွဉ်ဒေါလာခြေား၊ ကွန်ႏခန်ထင်ႏထို စတဲင်ပျသနာႏဖုံႏ ကျုံႏခွဲးဗာႏ စီꩻပွာꩻရေꩻထဲ့သွုမ်ꩻဖုံႏတဲင် ခမ်းသားပွယ်ꩻထေပျꩻသꩻဆန္ဒဖုံႏလဲ့ ထွာလွဉ်တွိုႏစွဉ်ႏ အစိုႏရရွုမ်ꩻ၊ ခမ်းနမ်းဗွေႏဟော်တန်ကိုတဲင် ခမ်းထီအတန်အကဲႏ ခမ်းနမ်းဗွေႏနမ်းလဲ့ လဲ့ꩻထိုꩻယို့ꩻထန်ႏထိုꩻဗာႏခမ်းနဝ်ꩻသွူ။

 အာႏကွိုꩻ 

Category:သီရိလင်ႏကာႏခမ်းထီ
ကဏ္ဍ:အာသျတွိုက်နဝ်ကို ခမ်းထီဖုံႏ
ကဏ္ဍ:အာသျတွိုက်ကို ခမ်းထီဖုံႏ